એણે મનીયાના ચહેરાને બરાબર તાકીને જોયા કર્યો. મનોમન એણે નક્કી કરી લીધું, કે જો મનીયો એની મજાક ઉડાવતો હોય, તો હાથમાંનું ડસ્‍ટર છુટ્‍ટું એના માથામાં મારવું. પણ મનીયાના અવાજમાં નર્યા કુતૂહલ સિવાય કોઈ ભાવો એને નજરે ચડયા નહીં. ડસ્‍ટર એના હાથમાંથી છૂટીને ક્‍યારે નીચે પડી ગયું, ક્‍યારે ઘંટડી વાગી, અને ક્‍યારે બધાં ઊભાં થઈને બહાર જતાં રહ્યાં એ એની જાણમાં પણ ન રહ્યું. માથું ધુણાવતો એ ઊભો થયો ત્‍યારે આખા વર્ગમાં એ એકલો બેઠો હતો. એણે બારણા તરફ નજર કરી. બારણા પાસે મોહનલાલ ઊભા હતા.